Folketing
2009-04-21

Så synes jeg igen, at vi blander tingene sammen, og så må jeg sige, at et sundhedsrum for mig ikke er det samme som et fixerum. Det her beslutningsforslag handler om fixerum, og sundhedsrummet i København har jeg også støttet. Så har hr. Kamal Qureshi jo ret til at synes, at vi er rigide, og at vi vil sige A, men ikke B. Jeg synes faktisk, at sundhedsministeren i sin tale rigtig fint redegjorde for, at vi ikke må komme så meget ud på en glidebane, at vi ikke kan stoppe igen. Jeg håber da også, at det gør indtryk på hr. Kamal Qureshi, når jeg kan stå og fortælle om nogle helt nylig indhøstede erfaringer fra Tyskland, som siger: Hold jer væk fra fixerum, men lægeordineret heroin er den rigtige vej at gå.